Međunarodni dan mladih

**Međunarodni dan mladih** je godišnji međunarodni događaj koji se slavi 12. avgusta. Prvi put obeležen 2000. godine, dan ima svrhu da skrene pažnju na probleme, kulturna i pravna pitanja omladine, učenika, studenata. Ne treba ga mešati sa Svetskim danom omladine, koji Katolička crkva organizuje svakog jula različitog datuma.

## Zamisli
Datum obeležavanja ovog praznika određen je za 20. januar 2000. godine Rezolucijom 54/120 Generalne skupštine Organizacije ujedinjenih nacija, a prema preporuci sa Svetske konferencije ministara zaduženih za omladinu održane od 8. do 12. avgusta 1998.  godine u Lisabonu.

Dan je zamišljen kao prilika da se skrene pažnja na pitanja mladih širom sveta. Koncerti, radionice, kulturne manifestacije i skupovi koje organizuju državne vlasti i omladinske organizacije održavaju se širom sveta u čast ovog dana.

## Statistike
Prema procenama Ujedinjenih nacija, a kako saopštava generalna direktorka Uneska Irina Bokova, polovina svetske populacije je mlađa od 25 godina. Ona se suočava sa mnogim nejednakostima i nepravdama. Nekome fali novca za iskorišćavanje potencijala, nekome veština, znanja i samopouzdanja, a nekome posla. Ona smatra da ovaj dan treba iskoristiti za priznanje doprinosa mladića i devojaka širom sveta razvitku društva. Kako kaže, omladina će svet tek naslediti, ali ga već danas menja.

Mladi ljudi su izvorište ideja za inovacije. Oni su današnji mislioci, razrešivači problema i katalizatori mira. Oni su najjači zagovornici pravde i dostojanstva na svetu. Ipak, potrebni su im dobri poslovi, kvalitetno obrazovanje i pristup kulturi za sve. Potrebno ih je saslušati i uključiti u društvo. — Irina Bokova, Unesko

Mada principijelno govovreći definicija omladine varira u odnosu na kontekst u kojem se reč nalazi, za Međunarodni dan mladih uzima se univerzalna definicija Organizacije ujedinjenih nacija koja za omladince smatra osobe starosti od 15 do 24 godine. Ipak, ona nije obavezujuća kada je učešće u programima u okviru ovog praznika i služi samo u statističke svrhe.

Kao dodatna potreba za ovakvim danom uzima se i činjenica da, prema podacima iz 2006. godine, skoro 85% svetske omladine živi u zemljama u razvoju, što će do 2025. godine porasti na 89,5%. Stoga se smatra za neophodno preduzimanje mera kojim bi se rešili problemi ovog velikog dela sveukupne ljudske populacije, posebno na državnom i lokalnom nivou.

## Teme dana
Po ugledu na druge praznike Ujedinjenih nacija, i Međunarodni dan mladih svake godine ima drugu tematiku. Tako je, na primer, 2013. godine tema bila migracija mladih, 2012. godine tema je bila partnerstvo sa mladima, 2011. promenimo naš svet, 2010. dijalog i međusobno razumevanje, 2009. održivost, a 2008. mladi i klimatske promene.

Godine 2007. tema je bila budite viđeni i čuveni, 2006. godine tema je bila zajedno protiv siromaštva, 2005. važno je davati obećanja, 2004. omladina u međugeneracijskom društvu, 2003. pronalaženje pristojnog i produktivnog posla za mlade svuda, 2002. sadašnjost i budućnost, 2001. zdravlje i nezaposlenost, dok je prve godine manifestacija bila sveobuhvatna, bez teme.

Na svakoj teritoriji posebno sprovode se i manifestacije na teme koje lokalni organizatori izaberu. Tako se Međunarodni dan mladih u Republici Srbiji održava od 2007. godine u organizaciji Ministarstva sporta i omladine. Tema za 2013. godinu bila je *Aktiviraj se i ti*, koncipirana kao manifestaja u Banji Koviljači.

## Reference